ལྷག་པར་དུ།རྒྱལ་བའི་བཀའ་འགྱུར་ཁྲོད་ཀྱི་དུས་འཁོར་དང་།སྡོམ་འབྱུང་རྩ་འགྲེལ།ཤ་རིས་བུས་ཞུས་པ།ཀྲི་ཡ་ས་མུ་ཙྪ།ཀོ་ས་ལའི་རྒྱན་སོགས་ལྷ་བཟོ་རིགས་པའི་གཞུང་དང་ཐིག་ཚད་ཀྱི་རྣམ་བཞག་གིས་གཙོས་སྲོལ་རྒྱུན་རིག་གནས་ཀྱི་རྨང་གཞི་རྒྱུན་འཛིན་བྱས་ཏེ།ཚོན་སྦྱོར་དང་རས་འདུལ།སྐྱ་ཐིག་ཚོས་གདན།ཚོན་མདངས།བཅད་ཁ་སོགས་རིམ་པ་མང་པོ་ཞིག་བརྒྱུད་དེ།རུས་ཚུགས་དང་ལུས་ཚུགས།རྒྱན་ཚུགས་སོགས་རིམ་པ་ལྟར་བཏོན་པས་ཁོང་གི་ཐང་ཀའི་སྒྱུ་རྩལ་ལ་གཟུགས་བརྙན་གསོན་ཉམས་དོད་པ་དང་།ལུས་ཀྱི་སྟངས་སྟབས་བདེ་ཞིང་འཁྱུག་པ།ཚོན་མདངས་འཇམ་ཤ་དོད་ལ་ཁམས་དྭངས་པ་སོགས་རང་གི་ཐུན་མོང་མ་ཡིན་པའི་ཁྱད་ཆོས་ཤིག་མངོན་པར་ཐོན།གཞན་ཡང་།གཏེར་སྟོན་ཆོས་སྒར་དུ་མིང་ལ་པད་བསྟན་ཟེར་བའི་རྡོ་རྐོས་པ་གྲགས་ཅན་ཞིག་ཡོད་པ་དེའི་དྲུང་ནས་རྡོ་སྐུ་རྐོ་སྲོལ་སྦྱངས་ནས་རྨང་ཅུང་ཙམ་ཚུགས་པའི་ཐོགསླར་ཡང་མགོ་ལོག་ནས་ཕེབས་པའི་རྡོ་རྐོ་མཁན་ཞིག་བསྟེན་ནས་ལེབ་རྐོས་འབུར་མ་སྦྱངས།ལེབ་རྐོས་ལ་ཅུང་བྱང་བའི་སྟེང་ཨ་ལགས་ཉིན་ལུང་ཚང་གིས་རྡོ་ལ་འབུར་གཤོང་བཏོད་ཚུན་གྱི་མཛུབ་ཁྲིད་རགས་ཙམ་གནང་བ་བཅས་ལ་བརྟེན།གཅིག་ཤེས་ཀུན་གྲོལ་གྱི་ཚུལ་གྱིས་རྡོ་བརྐོས་སྒྱུ་རྩལ་ལ་ཐུན་མོང་མ་ཡིན་པའི་བློ་སྐྱེད་ཐོབ་པར་གྱུར།